정조 21년 · 목
黃海監司李義駿狀啓以爲黃州牧金應白毆打李召史第五日致死癸丑六月十四日囚傷處則仰面左眼胞右邊血癊色紫黯處一處圍圓長三寸二分右眼左邊血癊色紫黯處一處斜長一寸四分廣四分同傷處內邊肉坼作孔處一處圍圓長五分深二分按指血出兩臂縛㾗靑黑合面左耳輪後皮拆處一處色靑黯長一寸四分廣二分腦後左邊色靑浮高肉坼作孔處一處橫長二寸一分脂肉露出瘡口足容大指納指按摩顯有芒刺髮際上色靑黑浮高肉坼作孔處一處斜長九分實因以被打致死懸錄屍親尹德文招內渠異姓五寸姪金應白女息出嫁於同邑朴哥矣渠姪景大自邑中歸告其母曰俄於場市名不知人以應白女生子之奇請報其家而應白女出嫁七朔生子吾之往傳有所如何云則其母卽往替傳產報應白父子因此爲嫌多所詬辱矣應白女媤母抱傳乳兒於應白家景大母子見此光景而言詰則應白父子始乃無顏不言應白子鳳輝潛入家中殺其乳兒鎌刺渠身仍執其刃欲殺景大出門趕逐昏仆粟田仍至致死則應白執景大父母之袖曳出庭畔幷皆結縛以方椎一打渠弟德泓之頭繼打渠弟嫂之頭而連三次行兇竟至隕命云干證金世華趙賢彩金右三等招內應白子鳳輝以其妹行淫生子事因景大之詬辱至於自刺其身則應白不勝愧憤結縛景大父母足踢景大母眼胞而又以方椎亂打頭部繼打景大之父其血流氣絕之狀渠等果爲目擊云干連盲人金召史招內渠夫鳳輝自刺之變專出景大詬辱故渠爲夫復讎使渠媤母扶執景大之母渠持椎亂打其頭部至於致命而渠媤父則毫無所犯云初檢官黃州牧使李彥植結辭內蓋此殺獄一則其女之行淫生子也二則逢辱於景大母子也鳳輝不勝羞憤戕兒刺已趕追景大欲爲刺殺氣盡昏仆仍爲隕命則應白罔念子女之悖惡移憤於景大父母持椎毒打使李女竟至第五日致死德泓繼至將死之境者極爲兇惡而敢生掉脫之計嗾其盲婦自言打殺者用意雖甚叵測天理孔昭公證分明則此獄元犯非渠而誰應白以正犯錄上云覆檢實因看證諸招與初檢同覆檢官載寧郡守李熙燮結辭內眼胞耳根腦後髮際自是要害之處應白則以盡殺尹哥之心挺身突出視德泓夫妻殆若無物惟意亂打竟至隕命者詞證明的云此獄則頭腦坼裂面部破傷而其他仰合諸般之傷分寸闊大俱係要害必死之處其手勢獰悍行兇慘毒殆所罕見兩檢相符脈錄昭載成獄償命無容更議大抵金應白激憤於尹景大移怒於其母至於椎殺者尤極窮凶以女嫁人纔七朔而忽見字育則反憎主人之知有男肆兇戕乳孩而自刺其身則莫知其子之惡乃反歸咎於景大遽生盡殺之心手特木椎逢則輒打毒手所加頭骨隨破怒拳所及面皮坼決竟爲椎下之鬼以情以法償命之律渠焉敢逭而乃敢嗾其妻與婦假作爭死之態欲爲分罪之計而公證目見同然一辭則應白雖有百口安敢發明乎如謂其子之刃死歸之彼此相當之科則此又有不然者鳳輝之戕殺乳兒已犯死律則渠之自戕適足以自服其辜而已初何嘗干涉於李女之死耶獄理到此更無可疑各別嚴刑期於得情斷不可已康寧縣林成彩足踢吳興夫卽日致死甲寅五月初七日囚傷處則仰面頭髮散右眼開左眼合口半開舌頭出兩手散肚腹膨脹莖物浮曲賢囊浮脹間間微紫賢子兩箇縮上不見合面肛門露出實因以被踢致死懸錄正犯林成彩招內渠與京江船人吳興夫自來相好而興夫得病不得乘船下陸留住矣去月適逢興夫相與戲謔一次携手之際興夫仆地不省人事故渠負入梁召史家伊日二更仍爲隕命則興夫同船人金丁孫梁才文及本邑人朴宗大咸明守朴成中等以爲興夫之病死旣在與汝相詰之後則不可無顧念之道云故貸錢五十兩於宗大處給付船漢仍捧手記渠與船漢等草殯屍體云干證朴宗大招內去月二十三日鷄鳴時成彩來言渠曰昨日吾與興夫相戲忽然仆地故入臥至當日二更殞命若得五十兩錢給其船人補其喪需似無後患云故渠依其言得給矣船人金丁孫等捧錢與之私和以興夫病死樣呈立旨於洞內又爲成給手記於成彩而歸去云干證咸明守招內去月二十二日成彩與興夫相鬨被踢仆地則成彩負置梁召史家仍爲殞命成彩果以五十兩錢給付船漢等立旨與手記渠書給云干證咸召史招內伊日渠與成彩妻同坐宰魚興夫泥醉而來撫成彩之幼子呼以吾子則成彩妻發怒曰此兒何爲汝子乎以石魚擲打興夫之際成彩不知自何入來與之爭詰而渠則潛心所事又商賈坌集喧囂故咫尺言語末由聞之此際興夫爲成彩所踢與被擠未能詳知霎時看過則興夫蹲仆地上矣少頃回顧則俱無去處云初檢官康翎縣監李偃結辭內腎囊浮脹腎子縮上其色間間微紫多試法物㾗損終未快見其若腎絲拍斷則命門骨必當紫赤而皮肉尙存無路檢骨以其形症言之腎子兩箇之縮上符合於氣絕死條口眼俱開肚腹膨脹亦近於內傷死條兩手不握頭髮散亂亦合於拳手足踢死條蓋此興夫被踢於成彩之狀干證咸明守之招丁寧醉飽後被踢氣絕勢亦固然而其所致命亦不逾一兩時諸般形症脗合於法文正犯以成彩錄上船漢金丁孫梁才文渠以同船之人不念報復之道反以興夫之屍看作奇貸此豈人情乎別定將差另加跟捕云覆檢實因正犯干證與初檢同跋辭以爲檢案莫緊於傷處獄情專在於詞證而至於此獄發告初無屍親開檢且在日久眞贓難覈於證招傷㾗易失於按驗反閱檢案參互法文十分詳審則所謂傷處只有陰囊浮高腎子縮上囟門微紅合於被踢氣絕死條勿論被踢與氣絕成彩之揮踢衆招曰然興夫之死乃在當下則成彩之爲正犯斷然無疑而第以情跡言之成彩浦村根居之人興夫販船歲到之商主容之間親誼素厚當初事端祗是調戲元無怨怒之事則成彩之扶執觝觸殆近戲劇之擧似非欲殺之意此箇事情不過鉤得於干證諸招而皆是隣居之人勸成私和之類其所納招難保其的實則伊日擧措安知其觝觸而止亦安知無欲殺之事端乎客地致死初無屍親之立隻用錢私和且有證招之疑眩則此等之獄尤當十分審覈以洩死者之冤更加嚴刑期於得情斷不可已鳳山郡金禮大踢打朴致化第七日致死甲寅八月二十六日囚傷處則兩手散咽喉下胸膛上浮高處一處圍圓長二尺九寸八分按之若微腫其內左邊色微紫微黯微堅處一處圍圓長六寸其㾗方圓周匝有癮合面項頸下脊背上浮高處一處圍圓長一尺二寸按之若微腫屍親朴宗良招內渠往石橋場市轉到明紬廛則金禮大與其兄述大及其族金必三金一彩金古乃等扶執致化方張毆打而禮大手執致化頭髻先爲犯手或踢或拳致化仆地後金哥諸人交加踢打渠僅扶歸多般救療病勢奄奄故渠委往禮大家言致化將死之由則禮大兄述大救活次率去翌日殞命云正犯禮大招內渠持紬疋出往石橋場與朴成質論價賣買之際朴致化來言見今紬價稍歇欲捧高價者多慾云渠知其醉而避之致化追到欲執渠髻故以手防遮便成鬪閧云金必三招內從弟禮大與朴致化相鬪故方欲挽解之際致化擧金哥諸人詬辱無比故伊時金哥爲姓者一時突入或踢或拳而渠亦拳打其耳頰仍各散歸云初檢官鳳山郡守曺學臣結辭內實因以被踢致死懸錄金禮大以正犯錄上金述大金必三金一彩金古乃等以干犯錄上覆檢傷處渾身上下皮肉消化屍身無路轉動故合面不得看審覆檢官載寧郡守鄭東元結辭內此獄殺死之變在今十七日而覆檢之請在於二十三日近百里地馳到驗檢又費一兩日則其間殆爲一旬目今氣候無異盛暑屍體腐壞勢所必至皮之不存何以辨紫黯靑黑之色骨皆顯露何以審血癊堅硬之狀乎今此覆檢不可不以詞證爲主而以諸招觀之拳毆腦後足踢胸膛之狀擧皆同然當初爭詰者禮大也首先犯手者禮大也屍親發告者禮大也況腦後胸膛自是必死處則致化致命專由禮大之打踢而踢無傷處之可驗打爲一言之可蔽故實因以被打致死懸錄正犯以金禮大懸錄此獄傷痕旣甚明的分寸亦極闊大脈錄昭載於初檢詞證歸一於兩檢則其爲償命更無可論蓋金禮大於朴致化旣無宿怨則豈有公然戕殺之理而虛市買醉不勝酒力之所使諸族成黨兼以愚氣之橫生明紬價高下之語不過商賈之例習而金姓人多慾之說忽激衆怒之如火拳踢齊加而手握頭髻者禮大也先踢胸膛者禮大也則禮大之爲此獄元犯初無可疑各別嚴刑期於取服在所不已初檢官鳳山前郡守曺學臣開檢五日始請覆檢以致屍體之日久腐爛至於無憑檢驗之境極爲可駭覆檢官載寧前郡守鄭東元謂以屍體之腐爛難於翻轉只檢仰面合面形症初不擧論只以詞證成案者旣違法意且關後弊其罪狀請令攸司稟處鳳山囚李儀國打踢金奉柱當日致死丙辰八月二十日囚傷處則自右耳根至頰腮下血癊色微紫微黯浮高微堅處一處圍圓長一尺四寸兩手不拳合面頸項右邊顯有浮氣屍親金相集招內今月十五日夕時聞渠父與韓就江李儀國相鬪被打卽往鬪場則渠從兄大集扶來渠父故問其委折則渠父以喉間微語答曰俄者就江宰分牛肉而不許斥賣故吾以犯禁之意欲爲告官則就江執我上吐就江女壻儀國先以牛足猛打吾頰仍又無數蹴踢吾死之後以儀國告官報讎云正犯李儀國招內爲饋畓主買牛頭足與金太位宰割之際金奉柱自籬隙而入不問是非奪取肉塊向妻父韓就江曰汝旣潛屠當告官生梗云則妻父答曰汝旣同居一里而無端生頉必欲陷我罪科此何心腸仍執奉柱上吐則奉柱向妻父打頰方欲揮曳之際妻父之遠戚趙德彬追後泥醉而來突入奉柱以其拳數次打頰故渠以手解斥使之歸家渠有七十老母又是四代獨子居常謹愼一洞之所共知屍親所謂以牛足打頰又謂足踢云者千萬曖昧云干犯韓就江招內金奉柱自籬闖入奪取肉箱拳打渠腮頰則儀國見此景光向奉柱數次打頰云初檢官鳳山郡守趙華錫結辭內實因以被打致死懸錄而李儀國則以韓就江謢壻之心猶不能全然牢諱以數次打頰丁寧納招則在儀國斷案已成而敢生死中求生之計推諉於趙德彬之踢打者尤極凶譎以正犯錄上韓就江始也先鞭而執髻肆氣而捽曳至使儀國同惡毆踢者究其情節與儀國可謂一而二者以干犯錄上覆檢實因正犯與初檢同此獄傷處狼藉於要害致死無異於卽地以其起鬧時光景言之彼愚蠢之李儀國非但起憤於摘發潛屠自以零丁贅居之身徒知鄕曲半子之說見其妻父之受打忍住不得挺身突入則不擇耳根之速死項部之緊重毒手亂打勢所必至儀國之爲此獄正犯斷以償命在所難免而援引無辜之趙德彬欲爲移禍者尤極巧惡嚴刑得情期於取服斷不可已松禾縣姜文行捽擲白萬章第四日致死丙辰十月二十八日囚傷處則左眼合右眼半開口微開上唇有皮破處一處下唇左傍有皮破處一處左䏩膊有血癊處一處長一寸六分闊三分按指微堅左肋有磕擦處一處腹部微脹臍肚有色紫處一處圍圓長二寸三分按指微堅莖物浮撑腎囊浮高狀如小瓢而左邊有皮微磨色紫黯處一處長八分闊四分腎子半縮合面左後肋有磕擦處一處斜長七分闊二分實因以被踢致死懸錄屍親幼學白弘民招內渠六寸白萬章遭祖父喪過葬於姜哥先山二百餘步之地姜儀孫率其族黨七八人到萬章家姜文行執萬章頭䯻儀孫蹴踏亂打仍爲殞命云正犯姜儀孫招內萬章偸葬於渠之先山故諸族齊到萬章家文行捽曳萬章頭髮足蹴投下一丈餘石階下使渠結縛故渠以萬章麻帶結縛兩臂渠叔石厚旋卽解結渠則無毆打之事云干犯姜文行招內萬章偸葬故族兄石奉使渠捉出萬章故執袂曳出而袖絕不出則儀孫突入曳出結縛渠實無捽曳踢投階下之事云初檢官松禾縣監權思浩結辭內當初姜哥等之起鬧於白家也文行先執萬章之頭髻曳出推擠於石階之下使儀孫結縳捽曳毆打之狀屍親及干證之招如出一口以言乎犯手先後則文行爲先儀孫次之下手輕重則儀孫爲重文行差輕萬章之致命未知的出於何姜之手而屍親諸證援引如彼故姜儀孫正犯懸錄姜文行干犯錄上云覆檢傷處鼻竅鮮血流出口開血出色鮮兩耳如常血出色鮮莖物浮曲狀如猪大腸腎囊脹浮按指柔軟如水帒左邊有黲斑二處一如小柳葉一如小棗葉右臀有皮微損色赤處狀如太隻穀道腸頭微露屍親高召史招內以入葬於姜山近處姜哥齊到呼出渠夫姜文行躍上廳階執頭髻捽下庭中則姜儀孫鮮喪帶結縛以足踢背渠夫仆地則儀孫拳毆足踢無所不至又以長一把大一掬許松木亂打至於中折渠夫氣絕昏倒胸腹牽引飮食不進仍爲致死云覆檢官信川郡守鄭述仁結辭內今此萬章屍身仰合面俱無致命之痕損至若額角唇吻臀間之皮損旣非必死之處則決不可以此論斷於致命之傷屍親以賢囊之傷謂之速死之處按磨詳察少無痕損而但囊之左傍有黲斑二處旣無濃淡之癊賢囊雖云脹浮異於肉浮手按狀如飽風盛水兩卵大小自如無毒氣內蓄之狀所謂黪斑之在於囊左與胯肉相磨處則雖以此謂之毆踢之傷決非向前直踢之痕乃是從左傍橫踢者也當此綿衣稍厚之時橫踢腎囊豈可當着於與胯肉相磨之處察其形色參以理勢不可歸之於傷㾗則似是生前瓜爬之㾗無病强壯之人爭鬨三日奄然不起謂之被打則旣無顯著傷㾗謂之不被打則不近事理勿論曳擲與毆踢被傷於厚衣之上雖無外顯之㾗損隱然撞撲有所內損卽理勢之必然且以形症論之兩手握肚腹脹襯合於法文中築踏內傷條耳口鼻血出襯合於攧跌內損條實因以內傷致死懸錄文行儀孫兩人以正犯互相推諉而屍親之招亦無指的區別極難以諸姜與公證招觀之文行之曳出萬章於門外仍擲庭中的然無疑以屍親諸白之招言之儀孫縛踢萬章亦甚丁寧而旣無傷處之可驗則這間眞贓實是知無路說不得處也而證之諸招參以理勢則文行有作黨先犯之罪又有指使儀孫結縛之事且萬章體甚壯肥以其壯肥擠擲階下則其受傷必加萬章將死之言亦有曰墮落階下時精神昏耗云者亦足爲文行之斷案正犯以姜文行錄上姜儀孫置諸干犯之科云前道臣徐邁修題辭內三檢官差定發關云三檢結辭實因正犯與覆檢同此獄則究其情犯不無疑晦自初成案未能直截初檢之被踢變爲覆三檢之內損而正犯又從而互換遍身旣無緊重傷處則內傷懸錄雖有法文之可據終欠眞贓之捉得泛而觀之似難直歸償命之科而細究裏面亦有不然者擲人於丈餘之階致命於四日之內脈錄上臀間皮脫之傷足爲撞觸之驗生前胸脇之牽痛死後口鼻之鮮血無非內傷之明證則其爲成獄在法當然大抵姜文行之於白萬章初豈有必殺之嫌而只爭不當禁之山竟犯殺越人之罪雖無傷處之外現高岸重墜不免臟腑之內損遂使無病壯實之人致死於數日之間論其情跡償死之律在所難免更加嚴刑期於取服刑曹啓言黃州殺獄罪人金應白獄事則此獄根因應白之淫女未䈂懷孕嫁後徑產跡旣難諱則爲其父者但當滿心慚愧對人無語而其子鳳輝之殺其乳兒此胡忍也旋又自刺又何意也人所未有之變萃於一室有口而傳鄕里間必然之勢也惟彼李召史之當初傳說有何血怨而尹哥諸族反欲殪殄無遺李女夫妻或縛或打夫至幾死妻終致命實因明的詞證俱備乃敢粧出妻及子婦使之替當以爲疑亂掉脫之計者究其情犯節節兇慝罪人金應白各別嚴刑期於輸款康翎殺獄罪人林成彩獄事則乘醉商漢之對人少妻弄人穉子其習果極慢褻而兩人本有主客親誼其妻亦無常時隱情而當日擧措旣異於挽裳對飯則一時戲語有何憾怒極力飛踢不分部位之緊歇撞着腎囊不踰日而殞命者便是當下致斃客地孤蹤苦主無人面任發告隣里私知猶且掩諱不得蹲仆地上之說氣塞負去之狀證招分明獄情到此無容更議罪人林成彩依前訊推期於取服鳳山殺獄罪人金禮大獄事則物價刁蹬商人之例語市場喧辱醉漢之常習金禮大與朴致化往日無可報之怨當場無可雪之恥而特以金則豪悍族黨多助勢之類朴則孤弱隨從無解紛之人故方其衆中起鬧禮大之拳毆足踢卽其先犯也衆金之聚會增益其勢批者踢者左右交加竟使單孑之致化致命於七日之內要害㾗損不啻狼藉而同氣之述大不敢全諱從兄之必三又爲直招餘外族黨亦皆同然一辭禮大之償命無容更議各別嚴訊期於輸款初檢官之稽請覆檢覆檢官之只檢仰面有違法意且關後弊兩檢官請竝拿問處之同郡殺獄罪人李儀國獄事則打者無旁助而獨自手犯死者無病而當下殞命則似此之獄別無情法之容議而儀國自來贅居只知妻父之爲重目見其妻父見因於人不平之氣乘醉陡起不分緊歇恣意毆踢哀彼金奉柱未踰日而遽至致命檢案之要害㾗損看證供招節節明的罪人李儀國依前訊推期於輸款松禾殺獄罪人姜文行獄事則獄情疑眩至於三檢實因與元犯何爲互換就看原案首尾參觀則初檢官跋辭有曰萬章致命未知的出於何姜之手覆檢官則曰這間眞贓實是知無路說不得處三檢官有曰償命也惟在於非彼則此然則躬檢三官已以設疑言之前後道臣亦不免致疑而强決凡獄之爲獄實因元犯之指一執定而已此獄則初檢之可死傷㾗覆三檢則竝與其歇處而不少摡見乃以檢條中最難辨之內傷容易換定以元犯言之或擠或縛似無造謀隨從之別而文行之竟歸元犯營邑之論俱以其窺覘避匿捉爲眞贓執此一端徑定元犯恐未知其必然大抵此獄死者至冤斷可償命其在獄體但當窮査細究毫無疑端而後具案完決而今此一邊致疑一邊錄啓者有違審克之義請該道臣爲先推考使之別定査官申加盤覈狀聞後稟處敎以諸道錄啓之中手勢之獰慝爰辭之紊亂惟此道爲然豈習尙强梁吏不曉律從而斷成決遣之際未得的確之方而然乎今番之五案亦類於是只從情跡而用一切之法海西一道豈有傅輕之囚乎所以每見海西之案輒不免三致意焉黃州囚年七十三金應白之獄根因段落之乖悖都無論應白老漢也婦亦盲女也老拳比盲杖孰當猛而孰當歇看證金世華等三人如出一口之招雖皆歸之於應白之獨自下手而其說終不近理及其頭面依俙之供不但疑轉三昩籍使盲婦果不助力七十老漢旣非四臂則何以竝拏兩人打其夫而踢其妻乎當初發狀時屍親之援以爲證者卽世華輩而世華之向後挺身分明有私情慝謀之現在這裏者此一款未究竟之前此獄不可謂之成獄嚴飭道臣別加査究必得其十分躍如之端然後錄啓不然則無泥前見須卽論理稟裁而査啓無或過限事一體嚴飭康翎囚林成彩則成彩醉漢也興夫病人也若非其醉如泥豈向病者犯手然法外何論跡如彼情如此乎鳳山囚金禮大則不知殺獄爲何物之倅行檢而成獄則厥獄何足曰具格而禮大之兄與從兄其外族黨輩皆不敢全諱之則法外亦豈容別意而該倅所爲極駭悖行檢五日而始請覆檢以致屍帳之無憑驗者敢云昩例乎其罪不輕矣該郡守曺學臣施以徒配之典覆檢官則只檢仰面豈檢官之罪乎比之不檢而曰檢豈不純實勘罪分揀同郡囚李儀國則死者之嗅肉臭流涎來喝也爲儀國翁壻者切而㗖之則足可謂使無訟而似此事理固難責之於渠輩至於正犯之壻邊較緊誠如道啓曹讞而指使之外更有執䯻之跡則就江亦豈不或踢或打乎此則檢官趙華錫之說甚有理而死者臨死之亂語尤無足取信旣具之獄豈可無端闊狹嚴飭推官各別嚴刑期於斯速得情而如有別般疑端使卽報來後狀聞事分付松禾囚姜文行則理推而勢究之則必不外於覆檢結辭而檢官亦云知無路說不得今雖百番行査無過於這樣令道伯招致其時覆檢官詳詰事情狀聞事亦爲分付